Afg'onistonda O'zbekiston tomonidan yetkazilgan insonparvarlik yordamini topshirish marosimi bo'lib o'tdi

Afg'onistonning Balx viloyati Qaldar tumanida O'zbekiston tomonidan 30 aprel kuni Ramazon hayiti munosabati bilan yetkazilgan insonparvarlik yordamini topshirish marosimi bo'lib o'tdi. Bu haqda Tashqi ishlar vazirligi xabar berdi.
Ma'lum qilinishicha, 2 iyun kuni bo'lib o'tgan tadbirda ishtirokchilar O'zbekiston rahbariyatiga chuqur minnatdorlik bildirib, insonparvarlik yordami o'z vaqtida ko'rsatilayotganini alohida ta'kidlagan. Tuman rahbari M. Vali O'zbekistonning insonparvarlik yordami Afg'onistonning shimoliy hududlari, xususan, Balx viloyati aholisi farovonligini ta'minlashda muhim ahamiyat kasb etayotganini qayd etgan.
Keltirilishicha, un, o'simlik yog'i, bug'doy, guruch, makaron, konserva, kiyim-kechak va boshqa mahsulotlardan iborat oziq-ovqat to'plamlari, kiyim-kechak bir oy avval kuchli suv toshqini va sel sodir bo'lgan Qunduz, Samangan, Tahor va Juzjon viloyatlariga ham yuboriladi.
Avvalroq Surxondaryo viloyati Termiz shahridan 30 aprel kuni Afg'onistonga navbatdagi insonparvarlik yordami jo'natilgandi. “Bugun.uz” muxbiri O'zbekiston rasmiylari birodar xalqqa insonparvarlik yordamini topshirganini ma'lum qilgandi.